RACIONALIZAM, KLASICIZAM, PROSVJETITELJSTVO

Vrijeme: druga polovica 17.stoljeća ( klasicizam) i 18.stoljeće (prosvjetiteljstvo)

racionalizam – filozofski sustav

klasicizam – odraz toga sustava u umjetnosti ( povratak na antiku)

prosvjetiteljstvo – prodiranje knjige u široke narodne mase

RACIONALIZAM se kao filozofski sustav javio u Engleskoj u 17.stoljeću, a nastaje od riječi **racio** ( razum). Istina se može spoznati samo razumom; razum ima prednost nad osjećajima.

KLASICIZAM

Utjecaji:

1. apsolutistička vlast Louisa XIV. – uspostavljanje reda i društvene ravnoteže, nacionalnog jedinstva; književnost se razvila pod okriljem aristokratskih salona u kojima je društvena elita ugodno razgovarala o psihologiji i moralu ( **uglađenost, profinjenost, umjerenost u** **ophođenju)**
2. filozofija racionalizma – Rene Descartes ( „Mislim, dakle postojim.“) i John Locke u Engleskoj
3. Francuska Akademija – imala je zadatak preispitati kvalitetu objavljanih djela, utvrditi njihovo **poštivanje pravila** i vrednovati ih kako bi se stvorili modeli poezije i proze.

Obilježja:

1. **oponašanje antike** ( ali na narodnim jezicima) – jer je antička umjetnost uzor savršenosti, sklada
2. **stega, točnost, red** ( osuđuje neprirodnost, pretjeranost )
3. **moralistička književnost** ( osuđuje porok, a hvali vrlinu )
4. **racionalnost** ( traži jasnoću izražene ideje; prednost pred maštom ima razum )
5. **didaktičnost** ( poučava da je vrlina trajna; uzor vrline je odricanje, hrabrost )

Slabost je klasicizma što ne vidi složenost ljudskih odnosa, ni karaktera te stvara likove koji su samo velikodušni, ili pošteni, ili hrabri, ili su samo škrci, licemjeri, kukavice.

1. **tragedija i komedija** ( utjecaj commedie dell'arte )
2. **poštivanje triju jedinstava**
3. književno djelo **ne smije vrijeđati ukus publike**, pisac mora poštivati pravila uglađenosti ( kao u salonima ) pa se zabranjuje prikazivanje neuljudnih osjećaja ( ružnog, poročnog, ubojstava i smrti na pozornici )
4. **oponašanje prirode** – ne stvarne, nego idealne ( vile, satiri, nimfe ..)

Predstavnici : J.B.Moliere, P.Corneille, C.Goldoni

U glazbi: bečka klasika – Joseph Haydn, W.A.Mozart, L.van Beethoven

PROSVJETITELJSTVO

Utjecaji:

1. racionalizam
2. prva enciklopedija – 1751.u Parizu izlazi prva enciklopedija; osnivač je Diderot, a uz njega su Rousseau, Voltaire, d'Alembert, Montesquieu...Oni se nazivaju filozofima enciklopedistima.

U prosvjetiteljstvu knjige poučne tematike ulaze u narod. Proširio se u Francuskoj, Austriji, Njemačkoj, Rusiji. U tim su zemljama vladari prihvatili prosvjetiteljstvo pa se nazivaju prosvijećeni apsolutisti.

To su: u Njemačkoj Friedrich II., Austriji Marija Terezija i Josip II., Rusiji Katarina Velika. Oni su pomagali izgradnju škola, sveučilišta, muzeja, tiskanje knjiga.

Obilježja razdoblja:

1. feudalni svijet polako gubi političku bitku
2. nacionalni jezik postaje jezik inteligencije
3. gramatičari i leksikografi normiraju taj jezik
4. znanost je nova intelektualna snaga – renesansna erudicija prestaje biti prvenstveni spoznajni stav – teži se dosegnuti vlastitu sintezu i sustav
5. književnošću se mora odgajati narod

Predstavnici: J.J.Rousseau, Voltaire, Diderot